钦定古今图书集成/明伦汇编/交谊典/第037卷 > 《曲礼上》
## 钦定古今图书集成/明伦汇编/交谊典/第037卷 > 《曲礼上》

侍食于长者，“主人亲馈，则拜而食；主人不亲馈，则不
拜而食。”

〈大全〉方氏曰：“凡以称礼之施而已。”

侍饮于长者，酒进则起，拜受于尊所。

〈陈注〉“尊所”，置尊之所也。

“凡遗人弓”者，若主人拜，则客还辟。〈音辟〉《辟》：〈音避〉拜。

〈陈注〉弓尚在客手，故不容答主人之拜，而少逡巡迁延以避之。辟犹开也。谓离其所立之处。

“《君言》至，则主人出拜君言”之辱。使者归，则必拜送于
门外。

〈陈注〉“至则拜命，归则拜送”，皆敬君也。

《临丧》不笑揖人，必违其位。

〈陈注〉“出位而揖”，礼以变为敬也。

“介者不拜”，为其拜而蓌拜。

〈注〉“蓌则失容节。”“蓌”，犹诈也。〈疏〉蓌，挫也。戎容暨暨，著甲而屈拜，则挫损其戎威之容也。一云：蓌，诈也。言著铠而拜，形仪不足似诈也。〈集说〉长乐陈氏曰：“古者介胄有不可犯之色，介者不拜。盖介者所以服人，拜者所以服于人，服人者无所服于人，故不拜焉。不拜而《周礼》谓之肃拜，是亦不拜之拜也。兵法曰：‘军容不入国，国容不入军。军容入国则民德废；国容入军则民德弱。介者不拜，不以国入军也。鄢陵之战，郤至不拜；楚使；崤之役，蹇叔之子不拜其’”父，细柳之屯，周亚夫不拜其君，可谓知此矣。新安朱氏曰：“蓌犹言有所枝柱，不利屈伸也。”